## Rješenje Ustavnog suda Republike Hrvatske broj U-I-511/1996 od 7

### NN 15/1997 (11.2.1997.), Rješenje Ustavnog suda Republike Hrvatske broj U-I-511/1996 od 7

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić kao predsjednik
Suda, te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, Ivan Marijan
Severinac, Milan Vuković i Mladen Žuvela, u povodu prijedloga Josipa Sabljića
iz Zagreba na sjednici održanoj dana 7. veljače 1997. godine, donio je
slijedeće

## **RJEŠENJE**

1. Ne prihvaća se prijedlog za ocjenu ustavnosti članka 47. stavak 5.
Zakona o izboru predsjednika Republike Hrvatske ("Narodne novine", broj
22/92 i 42/92).

2. Ovo rješenje objavit će se u "Narodnim novinama".

### Obrazloženje

Josip Sabljić iz Zagreba podnio je prijedlog za ocjenu ustavnosti članka
47. Zakona o izboru predsjednika Republike Hrvatske ("Narodne novine",
broj 22/92 i 42/92) jer smatra da je ova odredba suprotna članku 127. stavak
1. i 2. Ustava Republike Hrvatske kao i Ustavnom zakonu o Ustavnom sudu
Republike Hrvatske ("Narodne novine", broj 13/91 - nastavno Ustavni zakon).
Ovo s obzirom da uređuje rad Ustavnog suda određujući rok u kojem Ustavni
sud mora odlučiti o žalbi, a za što je nadležan samo Ustavni zakon, prema
naznačenoj odredbi Ustava, kako to predlagatelj navodi.

Podnositelj prijedloga nadalje navodi kako je Zakon o izboru predsjednika
Republike donesen prema odredbi članka 83. stavak 2. Ustava, a ne prema
članku 138. Ustava koji propisuje odlučivanje o promjeni Ustava dvotrećinskom
većinom glasova svih zastupnika uz prethodno mišljenje Županijskog doma,
na koji način se donosi Ustavni zakon, što upućuje da je osporavana odredba
suprotna članku 127. stavak 1. i 2. Ustava Republike Hrvatske kao i Ustavnom
zakonu o Ustavnom sudu Republike Hrvatske, jer se zakonom ne može uređivati
rad Ustavnog suda.

Prijedlog nije osnovan.

Osporenom odredbom propisano je da je Ustavni sud Republike Hrvatske
dužan donijeti odluku o žalbi u roku od 48 sati od dana primitka žalbe.

Ustavni sud Republike Hrvatske prema članku 125. alineja 7. Ustava Republike
Hrvatske nadzire ustavnost i zakonitost izbora i republičkog referenduma
i rješava izborne sporove koji nisu u djelokrugu sudova.

Odredba članka 95. stavak 7. Ustava propisuje da se izbor predsjednika
Republike uređuje zakonom.

Odredba članka 83. stavak 2. Ustava propisuje da se zakoni kojima se
razrađuje izborni sustav donose većinom glasova svih zastupnika, na koji
način je, što je neprijeporno, donesen i Zakon o izboru predsjednika Republike
Hrvatske.

Postupak pred Ustavnim sudom Republike Hrvatske uređuje se Ustavnim
zakonom (članak 127. stavak 1. Ustava). Taj se donosi po postupku određenom
za promjenu Ustava (članak 127. stavak 2. Ustava). Drugim se zakonom, izuzev
ustavnog, ne mogu Ustavnom sudu propisivati ni nove nadležnosti ni mijenjati
one utvrđene Ustavom, a ni postupak koji je temeljem Ustava pobliže uređen
u Ustavnom zakonu o Ustavnom sudu Republike Hrvatske.

Međutim, to ne znači da zakonodavac nije ipak ovlašten urediti drugim
zakonom, osim ustavnoga, neka pitanja na način kojim se ne zadire u ono
uređenje koje je u isključivoj domeni Ustava odnosno Ustavnog zakona, dakle
kojim se ne dodaju, mijenjaju ili oduzimaju na temelju Ustava, odnosno
na temelju donijetog Ustavnog zakona, utvrđene nadležnosti, ovlasti ili
postupak pred Ustavnim sudom, već se samo ta materija uređuje razrješenjem
pravno tehničkih pitanja, kao što su npr. rokovi i sl., a to su pitanja
bez kojih se Ustavnim zakonom utvrđeni postupak ne bi mogao uopće provesti.
Takva pitanja uređuju osporene odredbe.

Upozoravajući na spomenuta ograničenja utvrđena Ustavom i Ustavnim zakonom,
Ustavni sud ocjenjuje da su osporene odredbe suglasne Ustavu i Ustavnom
zakonu.

Stoga Ustavni sud nije prihvatio prijedlog da se pokrene postupak za
ocjenu ustavnosti i osporenih odredaba.

Odluka o objavi temelji se na članku 20. Ustavnog zakona o Ustavnom
sudu Republike Hrvatske.

Broj: U-I-509/1996
Zagreb, 7. veljače 1997.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 15/1997-230